Er VIvet kantved, war un tiriad ledanoc'h eget Karaez an Henamzer (Vorgium), e oa bet krouet parrez Plougêr. Er XVIvet hag er XVIIvet kantved e  veze komzet eus Plou-ker-Karahes : parrez kêr Karaez. Da vare an Dispac'h Bras e teuas Karaez ha Plougêr da vezañ div barrez distag. D'ar mare-se ivez e voe savet kumunioù Karaez ha Plougêr ha ne voent unanet nemet pell war-lerc'h, e 1957.  Un orin romanek a oa da gentañ da iliz Plougêr. En diabarzh, el lodenn gornôg eus an nev, ez eus c'hoazh gwaregoù eus an XIvet kantved, dezho stumm un houarn marc'h. Meur a wech e oa bet adaozet ar savadur da c'houde. El lodenn gentañ eus ar XVIvet kantved e oa bet  savet ur c'hloc'hdi-porched, evel ma oa bet graet en iliz-skolaj Sant Treveur. Ar c'hinkladur tremen, diouzh doare savadurioù Gwengamp, zo mesket ennañ ar c'hiz c'hotek flammek (gwaregoù-bolz damblaen-begek) ha giz an Azginivelezh (gouriblenn gant romboù ha kelc'hioù kizellet). Porched ar su, a c'hiz flammek, dezhañ ur wareg-volz dibar stumm un houarn marc'h dezhi, a oa bet adsavet moarvat en XVIIIvet kantved. Hiraet eo bet an nev roman gant treuziadennoù gotek er XVIvet kantved. Er reter emañ ar  sakristiri bet adsavet e 1514 hag ar penn-iliz trizalek bet adaozet e 1746. Dilezet eo bet an iliz-parrez-mañ ha perc'hennet eo hiziv an deiz gant ar gumun.